Józef Beck
Store norske leksikon,Historie,Verdens historie og samtidshistorie,Europa,Polens historie
Józef Beck var en polsk offiser og politiker. Etter Jozef Piłsudskis statskupp i 1926 fikk han flere høye militære stillinger, og han var utenriksminister i 1932–1939. Etter Piłsudskis død i 1935 var Beck den fremste politikeren. Han forsøkte å balansere mellom stormaktene ved å tone ned Polens franskorienterte politikk og nærme seg Tyskland. Skepsisen til Sovjetunionen var stor. Han inngikk i 1934 en ikke-angrepspakt med Tyskland for ti år.
Beck ville gjerne se Polen som stormakt, og ønsket seg en sone fra Skandinavia til Italia og Balkan under ledelse av Polen og Italia (intermarium-doktrinen). Tsjekkoslovakia var en hovedhindring for dette. Han benyttet seg av Münchenkrisen i 1938 til å sikre den tsjekkiske delen av Teschen for Polen. Da Tyskland i april 1939 sa opp ikke-angrepspakten med Polen, oppnådde Beck en britisk garanti mot tysk aggresjon, som ble foranledningen til at Storbritannia kom med i andre verdenskrig etter det tyske angrepet på Polen 1. september 1939.Beck flyktet da til Romania, der han ble internert og døde. Les mer i Store norske leksikon Polens historie andre verdenskrig